बर्धमान

बर्धमान (Bardhaman) भारत के पश्चिम बंगाल राज्य के पूर्व बर्धमान ज़िले में स्थित एक नगर है। दामोदर नदी के किनारे बसा, यह शहर ज़िले का मुख्यालय है और ब्रिटिश काल में संगठित भूतपूर्व बर्धमान ज़िले का भी मुख्यालय था।

विवरण 
बर्धमान ज़िले के पूर्व में नदिया, दक्षिण में हुगली, पश्चिम में बाँकुड़ा और उत्तर में बीरभूम जिले स्थित हैं। जिले का लगभग आधा भाग मैदान रूप में है। भागीरथी नदी के पूर्वी भाग की मिट्टी दलदली है। रानीगंज की कोयले की खानें इसी जिले में स्थित हैं। कोयलेवाला क्षेत्र बंगाल का प्रसिद्ध औद्योगिक क्षेत्र है। यहाँ की मुख्य नदियाँ दामोदर, द्वारकेश्वर, खरी, अजय आदि हैं, जो भागीरथी नदी में मिलती हैं। वार्षिक वर्षा का औसत 54 इंच है। दामोदर नदी की बाढ़ से कई बार यहाँ जन, धन की क्षति हो चुकी है। मिट्टी अति उपजाऊ होने से मुख्य फसल धान के अतिरिक्त मक्का, आलू, गन्ना, तिलहन, दलहन आदि भी पैदा होते हैं। सिंचाई का उत्तम प्रबंध है। खनिजों में चीनी मिट्टी और कोयला प्रमुख हैं तथा रानीगंज के उत्तर में बारुल के पास लोहा बहुत बड़ी मात्रा में निकाला जाता है। इस जिले में रेशमी कपड़ा तथा खनिजों से संबंधित विस्तृत उद्योग हैं। इस जिले के मुख्य नगर बर्धमान, रानीगंज, आसनसोल, कालना एवं काटवा आदि हैं।

चित्रदीर्घा

इन्हें भी देखें 
 पूर्व बर्धमान ज़िला

सन्दर्भ 

पूर्व बर्धमान ज़िला
पश्चिम बंगाल के शहर
पूर्व बर्धमान ज़िले के नगर